《吕司空寿》
宋代·李复

飘飘仙驭出蓬莱，时节新阳动琯灰。
庆阀拱魁三象近，祥源引派九天回。
磻溪龙虎家璜在，申国风云旧岳开。
闻说清台占异事，弧南星步入中台。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。